Amandı (İsoy Qurbanov)
Birincidə deyim, ey qadir Allah,
Qurtar məni, bu dar gündən, amandı.
Haqq yoluynan getdim vallahi-billah,
Qurtar məni, bu dar gündən, amandı.

İkincidə deyim, cəddi peyğəmbər,
Ey cənabı Əli, - ey qətli əntər!
Gəl yetiş dadıma Cənabı Qənbər,
Qurtar məni, bu dar gündən, amandı.

Bismillahdı hər bir sözün əvvəli,
İlkin o kəlməni deyirəm, bəli.
Gəl yetiş haraya Cənabı Əli,
Qurtar məni, bu dar gündən, amandı.

Mən qəribəm, halım olubdu yaman,
Gəlməyimə heç kim eyləməz güman.
Yetiş sən dadıma Sahib-əz Zaman,
Qurtar məni, bu dar gündən, amandı.

Üzümü tuturam qibləgahlara,
O ziyarətgahlara, barigahlara.
Həsən, Hüseyn, o Heydarı Kərrara,
Qurtar məni, bu dar gündən, amandı.

İsoy deyər, hamı çatsın diləyə,
Dərd gəlməsin, xal düşməsin ürəyə.
Üz tuturam yerə, göyə, fələyə,
Qurtar məni, bu dar gündən, amandı.

Mənbə 
 Araz Yaquboğlu, Daşkənd aşıqları və şairləri, Bakı, "Nurlan", 2008. səh.50

Qoşmalar
XX əsrin şeirləri